PRÍLOHA K UZNESENIU:

ODPORÚČANIA K OBSAHU VYŽIADANÉHO NÁVRHU

1. Cieľ

Návrh nariadenia (ďalej len „návrh“) by mal vytvoriť základ na zaistenie vysokej úrovne ochrany prírodných zdrojov, akými sú prírodné lesy, biodiverzita a prírodné ekosystémy, a zároveň prispieť k posilnenému rámcu na ich udržateľné riadenie, aby sa zabránilo ich degradácii a premene, a to tak, že sa zabezpečí, aby trh Únie a modely spotreby nemali na ne nepriaznivý vplyv. Návrh by mal upravovať aj ochranu ľudských práv a formálnych aj zvykových vlastníckych práv pôvodného obyvateľstva a miestnych spoločenstiev vo vzťahu k pôde, územiam a zdrojom, ktorých sa týka ťažba, získavanie a výroba produktov.

Mal by zabezpečiť transparentnosť a istotu, pokiaľ ide o:

a) komodity, na ktoré sa vzťahuje návrh, a z nich odvodené produkty, ktoré sa uvádzajú na vnútorný trh Únie,

b) dodávateľské postupy a financovanie všetkých hospodárskych subjektov pôsobiacich na vnútornom trhu Únie,

c) výrobné postupy (vrátane aspektu čerpania vody) hospodárskych subjektov, ktoré ťažia, získavajú, dodávajú a spracúvajú komodity rizikové pre lesy a ekosystémy (forest and ecosystem-risk commodities – FERC), na ktoré sa vzťahuje tento návrh, alebo vyrábajú produkty odvodené z FERC na vnútornom trhu Únie, ako aj postupy subjektov zabezpečujúcich ich financovanie.

Mal by prispievať k plneniu medzinárodných záväzkov Únie a jej členských štátov v oblasti životného prostredia a ľudských práv, akými sú Parížska dohoda, ciele udržateľného rozvoja a záväzky v oblasti ľudských práv stanovené v medzinárodných zmluvách o ľudských právach, a stanoviť právne záväzné kritériá udržateľnosti pre ľudské práva a ochranu prírodných lesov a prírodných ekosystémov pred premenou a degradáciou, ako sa uvádza v návrhu. Návrh by mal vychádzať z posúdenia rizík, byť primeraný a vykonateľný.

2. Rozsah pôsobnosti

Návrh by sa mal vzťahovať na všetky hospodárske subjekty bez ohľadu na ich právnu formu, veľkosť alebo zložitosť ich hodnotových reťazcov, t. j. každú fyzickú alebo právnickú osobu (s výnimkou nekomerčných spotrebiteľov), ktorá po prvýkrát uvádza komodity, na ktoré sa vzťahuje návrh, a z nich odvodené produkty na vnútorný trh Únie, alebo ktorá poskytuje financovanie subjektom vykonávajúcim tieto činnosti. Malo by sa to vzťahovať na hospodárske subjekty so sídlom v Únii i mimo nej. Hospodárske subjekty, ktoré nemajú sídlo v Únii, by mali poveriť splnomocneného zástupcu vykonávaním úloh (v súlade s nariadením Európskeho parlamentu a Rady (EÚ) 2019/1020 (1)).

Všetky hospodárske subjekty by mali mať právo zákonne uviesť FERC a z nich odvodené produkty na trh Únie len vtedy, ak sú schopné v súlade s ustanoveniami uvedenými v oddiele 4 tejto prílohy preukázať, že v rámci svojich vlastných činností a všetkých druhov obchodných vzťahov, ktoré majú s obchodnými partnermi a subjektmi v celom svojom hodnotovom reťazci (t. j. dodávatelia, nadobúdatelia franchisingu, nadobúdatelia licencie, spoločné podniky, investori, klienti, dodávatelia, zákazníci, konzultanti, finanční, právni a iní poradcovia) je nanajvýš len zanedbateľné riziko, že tovar uvádzaný na trh Únie:

— pochádza z pôdy získanej premenou prírodných lesov alebo iných prírodných ekosystémov,

— pochádza z prírodných lesov a prírodných ekosystémov, ktoré degradujú, a

— pri jeho výrobe došlo k porušeniu ľudských práv alebo je jeho výroba spojená s porušovaním ľudských práv.

Finančné inštitúcie poskytujúce finančné, investičné, poisťovacie alebo iné služby hospodárskym subjektom zapojeným do dodávateľského reťazca komodít sú tiež zodpovedné za vykonávanie náležitej starostlivosti s cieľom zabezpečiť, aby spoločnosti dodávateľského reťazca dodržiavali povinnosti stanovené v tomto návrhu.

Hospodárske subjekty by mali prijať vhodné transparentné opatrenia s cieľom zabezpečiť, aby sa tieto normy dodržiavali v celom ich dodávateľskom reťazci.

Návrh by sa mal vzťahovať na všetky komodity, ktoré sú najčastejšie spojené s odlesňovaním, degradáciou prírodných lesov a s degradáciou a premenou prírodných ekosystémov v dôsledku ľudskej činnosti. Zoznam týchto komodít by sa mal pripraviť na základe nezávislého odborného posúdenia zohľadňujúceho zásadu predbežnej opatrnosti a mal by byť uvedený v prílohe k tomuto návrhu, pričom by mal zahŕňať aspoň palmový olej, sóju, mäso, kožu, kakao, kávu, kaučuk a kukuricu a všetky medziprodukty alebo konečné produkty, ktoré sú odvodené z týchto komodít, a produkty, ktoré obsahujú tieto komodity. V prípade, že odvodené produkty obsahujú vstupy z viacerých komodít, na ktoré sa vzťahuje tento návrh, mala by sa náležitá starostlivosť vykonať pre každú z týchto komodít. Komodity, na ktoré sa vzťahuje nariadenie Európskeho parlamentu a Rady (EÚ) č. 995/2010 (2) (ďalej len „nariadenie EÚ o dreve“), by sa mali začleniť do rozsahu pôsobnosti tohto návrhu do troch rokov od dátumu nadobudnutia účinnosti návrhu, a to po posúdení Komisie vychádzajúcom z nezávislého odborného posúdenia, ktoré bude zohľadňovať zásadu predbežnej opatrnosti.

Komisia by mala včas prijať delegované akty na základe nezávislého odborného posúdenia zohľadňujúceho zásadu predbežnej opatrnosti, s cieľom zrevidovať zoznam a doplniť doň všetky ďalšie komodity a z nich odvodené produkty, na ktoré sa má návrh vzťahovať, ak sa objavia dôkazy alebo závažné indície svedčiace o škodlivom vplyve, ktorý má ich ťažba, získavanie alebo produkcia na prírodné lesy, prírodné ekosystémy alebo ľudské práva a formálne a zvykové práva pôvodného obyvateľstva a miestnych komunít vo vzťahu k pôde, územiam a zdrojom. Komisia by mala pozorne a aktívne identifikovať vznikajúce riziká a aktívne viesť konzultácie s rôznymi zainteresovanými stranami s potrebnými skúsenosťami, aby zoznam komodít odzrkadľoval stav poznatkov o rizikách v oblasti ľudských práv a environmentálnych rizikách v príslušných odvetviach.

Návrh by sa mal rovnako vzťahovať na všetky finančné inštitúcie, ktoré sú oprávnené vykonávať činnosť v Únii a ktoré poskytujú finančné prostriedky, investície, poistenie alebo iné služby hospodárskym subjektom, ktoré ťažia, získavajú, vyrábajú, spracúvajú alebo predávajú komodity rizikové pre lesy a ekosystémy a z nich odvodené produkty, aby sa zabezpečilo, že tieto finančné inštitúcie a ich dodávateľské spoločnosti budú rešpektovať povinnosti týkajúce sa životného prostredia a ľudských práv stanovené v návrhu.

Návrh by sa mal vzťahovať na obchodníka, t. j. akúkoľvek fyzickú alebo právnickú osobu, ktorá v rámci obchodnej činnosti predáva alebo kupuje od hospodárskych subjektov na vnútornom trhu Únie akúkoľvek komoditu, na ktorú sa vzťahuje návrh, alebo odvodený produkt, ktorý už bol uvedený na vnútorný trh Únie. Hospodárske subjekty na vnútornom trhu Únie by nemali mať možnosť spolupracovať s obchodníkmi, ak obchodníci nie sú schopní:

— identifikovať hospodárske subjekty alebo obchodníkov, ktorí dodali komodity zahrnuté v nariadení a z nich odvodené produkty; a

— v prípade potreby identifikovať obchodníkov, ktorým dodali komodity, na ktoré sa vzťahuje návrh, a z nich odvodené produkty, ako aj

— zabezpečiť vysledovateľnosť svojich výrobkov, aby bolo možné identifikovať ich pôvod pri ich uvádzaní na vnútorný trh Únie.

3. Všeobecné povinnosti

3.1. Odlesňovanie a premena prírodných ekosystémov

Komodity, na ktoré sa vzťahuje tento návrh, a z nich odvodené produkty, ktoré sa uvádzajú na trh Únie, by nemali spôsobovať odlesňovanie ani premenu prírodných ekosystémov, ani byť ich výsledkom.

Na tento účel by sa FERC uvádzané na trh Únie vo forme suroviny alebo produktov odvodených z takýchto komodít alebo obsahujúcich takéto komodity nemali ťažiť, získavať ani vyrábať na území, ktoré malo k určitému dátumu, ktorý je stanovený v minulosti, ale nie neskôr ako v roku 2015, a je vedecky podložený, odôvodniteľný, prakticky vykonateľný a v súlade s medzinárodnými záväzkami EÚ, štatút prírodného lesa alebo prírodného ekosystému v zmysle definície uvedenej v oddiele 3.3 Vymedzenie pojmov, ale odvtedy tento štatút stratilo v dôsledku odlesňovania alebo premeny.

3.2. Degradácia prírodných lesov a prírodných ekosystémov

Komodity, na ktoré sa vzťahuje tento návrh, a z nich odvodené produkty, ktoré sa uvádzajú na trh Únie, by nemali spôsobovať degradáciu prírodných lesov ani prírodných ekosystémov v dôsledku ľudskej činnosti, ani byť jej výsledkom.

Na tento účel by sa FERC uvádzané na trh Únie vo forme suroviny alebo produktov odvodených z takýchto komodít alebo obsahujúcich takéto komodity nemali ťažiť, získavať ani vyrábať na území, ktoré malo k určitému stanovenému dátumu štatút prírodného lesného alebo prírodného ekosystému v zmysle definície uvedenej v oddiele 3.3. Tento dátum musí byť stanovený v minulosti, ale nie neskôr ako v roku 2015, a musí byť vedecky podložený, odôvodniteľný, prakticky vykonateľný a v súlade s medzinárodnými záväzkami Únie. Na trh Únie by malo byť možné legálne uviesť len takú komoditu, ktorá bola vyťažená, získaná alebo vyrobená v súlade s cieľmi ochrany a neviedla k strate ani zhoršeniu funkcií ekosystému na území, na ktorom bola vyťažená, získaná alebo vyrobená, ani v jeho blízkosti.

3.3 Vymedzenie pojmov

Legislatívny návrh Komisie by mal obsahovať vymedzenie týchto pojmov: „les“, „prírodný les“, ktorý má mnoho alebo väčšinu vlastností lesa pôvodne sa vyskytujúceho v danej lokalite, a to aj pri výkone ľudských činností, „odlesňovanie“, „degradácia lesov“, „prírodný ekosystém“, „degradácia ekosystémov“ a „premena ekosystémov“. Tieto vymedzenia pojmov by mali vychádzať z objektívnych vedeckých úvah a zohľadňovať relevantné zdroje medzinárodného práva a medzinárodné organizácie, ako aj ďalšie iniciatívy, ktoré ponúkajú vhodné definície, napríklad Organizácia OSN pre výživu a poľnohospodárstvo, Európska environmentálna agentúra, iniciatíva pre vytvorenie rámca zodpovednosti, či metodika High Carbon Stock Approach.

Vymedzenie pojmov by malo byť založené na týchto zásadách:

— malo by umožniť dosiahnutie najvyššej úrovne ochrany životného prostredia, najmä v prípade lesov a iných prírodných ekosystémov, a byť v súlade s medzinárodným a vnútroštátnym záväzkom Únie v oblasti ochrany lesov, biodiverzity a klímy,

— malo by podporovať cieľ Únie zachovať prírodné lesy a ekosystémy, najmä vrátane primárnych a obnovených lesov, a zabrániť tomu, aby boli nahradené lesmi a ekosystémami, ktoré sú výsledkom ľudskej činnosti, ako sú lesné plantáže,

— malo by byť dostatočne komplexné, aby poskytovalo ochranu iným prírodným ekosystémom, ktoré sú rovnako ako lesy dôležité na zachovanie biodiverzity alebo na splnenie cieľov v oblasti klímy stanovených v Parížskej dohode,

— malo by zabezpečiť, aby prijatie opatrení Únie na ochranu svetových lesov neviedlo k presunu problému premeny a degradácie na iné prírodné ekosystémy, ktoré sú z hľadiska biodiverzity, klímy a ochrany ľudských práv rovnako dôležité ako prírodné lesy.

3.4. Porušovanie ľudských práv

FERC uvádzané na trh Únie vo forme suroviny alebo produktov získaných z takýchto komodít alebo obsahujúcich takéto komodity by sa nemali ťažiť, získavať ani vyrábať na pôde získanej alebo využívanej v rozpore s ľudskými právami zakotvenými vo vnútroštátnych právnych predpisoch ani s právami stanovenými aspoň v Charte základných práv EÚ alebo v medzinárodných dohodách, ako sú práva pôvodného obyvateľstva a miestnych spoločenstiev vrátane práva na vlastníctvo pôdy a procesného práva poskytnúť alebo odoprieť slobodný predchádzajúci a informovaný súhlas, ako stanovuje napríklad stále fórum OSN pre otázky pôvodného obyvateľstva a orgány OSN a regionálne zmluvné orgány, právo na vodu, právo na ochranu životného prostredia a udržateľný rozvoj, právo na obranu ľudských práv a životného prostredia bez akejkoľvek formy prenasledovania alebo zastrašovania, pracovné práva zakotvené v základných dohovoroch MOP a iné medzinárodne uznávané ľudské práva súvisiace s využívaním pôdy, prístupom k pôde alebo vlastníctvom pôdy a ľudské právo na zdravé prostredie vymedzené v rámcových zásadách o ľudských právach a životnom prostredí a v normách a osvedčených postupoch identifikovaných osobitným spravodajcom OSN pre ľudské práva a životné prostredie.

Osobitná pozornosť by sa mala venovať detskej práci s cieľom odstrániť ju.

Ťažba, získavanie alebo výroba komodít, na ktoré sa tento návrh vzťahuje, by mali vo všetkých fázach rešpektovať práva miestnych spoločenstiev a komunít pôvodného obyvateľstva a vlastnícke práva k pôde vo všetkých formách, bez ohľadu na to, či sú verejné, súkromné, komunálne, kolektívne, pôvodné práva, práva žien alebo zvykové práva. Treba určiť a rešpektovať formálne a zvykové práva pôvodného obyvateľstva a miestnych komunít vo vzťahu k pôde, územiam a zdrojom, ako aj ich možnosť brániť svoje práva bez odvetných opatrení. Tieto práva zahŕňajú právo vlastniť, zaberať, využívať a spravovať tieto pozemky, územia a zdroje.

Komodity, na ktoré sa vzťahuje tento návrh, by sa nemali získavať z pôdy, ktorej nadobudnutie a využívanie má vplyv na práva spoločenstva a vlastnícke právo k pôde. Komodity uvádzané na trh Únie by sa predovšetkým nemali ťažiť, získavať ani vyrábať na území pôvodného obyvateľstva a miestnych komunít bez ich predchádzajúceho slobodného a informovaného súhlasu, a to ani na území, ktorého vlastníctvo je formálne určené, ani na tom, ktoré im patrí v rámci zvykového vlastníctva.

4. Povinnosť identifikovať škody v hodnotových reťazcoch, predchádzať im a zmierňovať ich

4.1. Povinnosť náležitej starostlivosti

Hospodárske subjekty by mali prijať všetky potrebné opatrenia na dodržiavanie a zaručenie ochrany ľudských práv, prírodných lesov a prírodných ekosystémov, ako sa uvádza v návrhu, v celom svojom hodnotovom reťazci. Mali by sem patriť všetky druhy obchodných vzťahov podniku s obchodnými partnermi a subjektmi v celom jeho hodnotovom reťazci (dodávatelia, obchodníci, nadobúdatelia franchisingu, nadobúdatelia licencií, spoločné podniky, investori, klienti, dodávatelia, zákazníci, dopravné spoločnosti, konzultanti, finanční, právni a iní poradcovia) a s akýmkoľvek iným neštátnym alebo štátnym subjektom priamo spojeným s jeho obchodnými operáciami, produktmi alebo službami.

Hospodárske subjekty by mali pri výkone náležitej starostlivosti uplatňovať prístup založený na posudzovaní rizika, ak povaha a rozsah náležitej starostlivosti zodpovedajú druhu a úrovni rizika nepriaznivých vplyvov. Na oblasti s vyšším rizikom by sa mali vzťahovať prísnejšie normy náležitej starostlivosti.

Primerane a účinne by sa mali zahrnúť tieto opatrenia:

a) Mapovanie celého hodnotového reťazca

Hospodárske subjekty by mali zistiť, či komodity a produkty v rámci celých ich hodnotových reťazcov spĺňajú kritériá udržateľnosti a ľudských práv uvedené v návrhu, a to získaním informácií o presnej oblasti (oblastiach), z ktorej tento tovar pochádza, a ich vyhodnotením. Okrem environmentálnych kritérií musia získané informácie hospodárskemu subjektu umožniť dospieť k záveru, že tí, ktorí na tejto pôde vyrábajú FERC, sú na to oprávnení a získali predchádzajúci slobodný a informovaný súhlas od držiteľov práv na tieto pôdne oblasti a že neporušujú ani neporušili žiadne ľudské práva uvedené v tomto návrhu.

Hospodárske subjekty sú povinné predovšetkým mať a sprístupniť informácie o:

i) presnej oblasti alebo oblastiach zberu, získavania alebo výroby komodít; pokiaľ ide o hovädzí dobytok, hovädzie mäso a kožu, hospodárske subjekty musia mať možnosť získať informácie o rôznych plochách pasienkov, kde bol dobytok kŕmený, alebo kde sa dobytok pásol počas kŕmenia, o pôvode použitého krmiva;

ii) súčasnom ekologickom stave oblasti zberu, získavania alebo výroby;

iii) ekologickom stave oblasti k uvedenému koncovému dátumu tohto návrhu;

iv) právnom štatúte pôdy (vlastníctvo/nároky vrátane formálnych a zvykových práv pôvodného obyvateľstva a miestnych komunít na pôdu, územie a zdroje) a doklad o predchádzajúcom slobodnom a informovanom súhlase;

v) prvkoch dodávateľského reťazca príslušnej komodity s cieľom disponovať informáciami o pravdepodobnosti rizika kontaminácie výrobkami neznámeho pôvodu alebo pochádzajúcimi z odlesnených oblastí alebo z oblastí, v ktorých došlo k premene a degradácii prírodného lesa, lesa a ekosystémov, a informácie o tom, kde, kto a za akých podmienok vyťažil, transformoval alebo spracoval komodity, s cieľom zistiť, či sú splnené požiadavky na ochranu ľudských práv stanovené v tomto návrhu.

Po nadobudnutí účinnosti tohto návrhu by hospodárske subjekty mali mať prístup ku všetkým informáciám týkajúcim sa pôvodu produktov, ktoré vstupujú na vnútorný trh Únie, prostredníctvom systematického deklarovania GPS súradníc pre tieto komodity, ako sa uvádza v oddiele 4.1 tejto prílohy.

b) Identifikovanie a posudzovanie reálnych a potenciálnych rizík pre lesy a ekosystémy v hodnotových reťazcoch na základe kritérií stanovených v návrhu

Ak hospodársky subjekt zavedie nové operácie alebo zapojí nových obchodných partnerov, mal by identifikovať subjekty zapojené do nového dodávateľského a investičného reťazca a posúdiť ich politiky a postupy, ako aj ich miesta ťažby, výroby, získavania a spracovania. V prípade existujúcich operácií by sa mali identifikovať a posúdiť pretrvávajúce nepriaznivé vplyvy a škody, ako aj možné riziká. Analýza rizík by sa mala vykonať so zreteľom na riziká a vplyvy, ktoré pre prírodné lesy a prírodné ekosystémy, pôvodné obyvateľstvo, miestne spoločenstvá a jednotlivcov predstavuje činnosť hospodárskeho subjektu, a nie so zreteľom na významné riziko pre akcionárov spoločnosti. Ak majú hospodárske subjekty veľký počet dodávateľov, mali by určiť všeobecné oblasti, v ktorých je riziko nepriaznivých vplyvov najvýraznejšie, a na základe tohto posúdenia rizika stanoviť, ktorí dodávatelia by mali byť uprednostnení na účely náležitej starostlivosti.

Ak majú hospodárske subjekty veľký počet dodávateľov, mali by určiť všeobecné oblasti, v ktorých je riziko nepriaznivých vplyvov najvýraznejšie, a na základe posúdenia rizika stanoviť, ktorí dodávatelia by mali byť uprednostnení na účely náležitej starostlivosti.

c) Predchádzanie rizikám a zmierňovanie rizík na zanedbateľnú úroveň

S výnimkou prípadov, keď je riziko zistené v priebehu postupov identifikácie a posudzovania rizika uvedených v písmene b) zanedbateľné, a preto hospodársky subjekt nemá žiadny zostávajúci dôvod obávať sa, že komodity a produkty možno nespĺňajú kritériá stanovené v tomto rámci, mali by hospodárske subjekty prijať postupy na zmiernenie rizika. Tieto postupy by mali pozostávať zo súboru vhodných a primeraných opatrení, ktoré účinne a preukázateľne znižujú všetky zistené riziká na zanedbateľnú úroveň, napr. zmenu zmlúv s dodávateľmi, poskytovanie podpory dodávateľom pri zmene ich postupov, zmenu nákupných a investičných postupov na účely zákonného umiestnenia dotknutých komodít a výrobkov na vnútorný trh a so zreteľom naň.

d) Zastavenie poškodzovania životného prostredia a porušovania ľudských práv

Ak hospodárske subjekty po dôkladnom splnení požiadaviek uvedených v písmenách a), b) a c) dospeli k záveru, že činnosti alebo časti činností skutočne alebo potenciálne prispievajú k nepriaznivým vplyvom na ľudské práva, prírodné lesy či prírodné ekosystémy, ktorým nie je možné zabrániť alebo ich zmierniť, alebo tieto vplyvy skutočne alebo potenciálne spôsobujú, mali by všetky tieto činnosti alebo ich časti zastaviť.

e) Monitorovanie a neustále zlepšovanie účinnosti ich systému náležitej starostlivosti a jeho vykonávania

Hospodárske subjekty by mali pravidelne kontrolovať, či je ich systém náležitej starostlivosti vhodný na predchádzanie škodám a zabezpečenie súladu komodít a produktov so stanoveným rámcom, a ak nie, prispôsobiť ho alebo vyvinúť iné opatrenia. Hodnotenie systému náležitej starostlivosti by sa malo zakladať na kvalitatívnych a kvantitatívnych ukazovateľoch, na internej a externej spätnej väzbe a jasných účtovných postupoch.

f) Začlenenie certifikačných systémov tretích strán

Certifikačné systémy tretích strán môžu dopĺňať a zabezpečovať identifikáciu pôvodu produktov, zložky posudzovania rizika a zmierňovania rizík systémov náležitej starostlivosti, ak sú tieto systémy primerané z hľadiska rozsahu a prísnosti kritérií udržateľnosti na ochranu prírodných lesov a prírodných ekosystémov pred premenou a degradáciou, ako sa stanovuje v návrhu, a pokiaľ ide o ich schopnosť monitorovať dodávateľský reťazec, a za predpokladu, že spĺňajú primeranú úroveň transparentnosti, nestrannosti a spoľahlivosti. Komisia by mala delegovaným aktom stanoviť minimálne kritériá a usmernenia pre hospodárske subjekty na posudzovanie dôveryhodnosti a spoľahlivosti certifikačných systémov tretích strán. Tieto minimálne kritériá by mali zaručovať predovšetkým nezávislosť od daného odvetvia, začlenenie sociálnych a environmentálnych záujmov do stanovovania noriem, nezávislý externý audit, zverejňovanie audítorských správ, transparentnosť vo všetkých fázach a otvorenosť. V rámci systémov certifikácie by sa malo udeľovať osvedčenie len produktom so 100 % certifikovaným zložením. Hospodárske subjekty môžu používať pre svoje systémy náležitej starostlivosti iba tie certifikačné systémy, ktoré spĺňajú tieto kritériá. Certifikácia treťou stranou by však nemala narušiť zásadu zodpovednosti hospodárskeho subjektu.

g) Úloha dohôd o dobrovoľnom partnerstve

Únia môže s krajinami produkujúcimi FERC (partnerské krajiny) uzavrieť dohody o dobrovoľnom partnerstve o FERC, ktoré vytvárajú pre zmluvné strany právne záväznú povinnosť implementovať licenčný systém a regulovať obchod s FERC v súlade s vnútroštátnymi právnymi predpismi krajiny vyrábajúcej FERC a s environmentálnymi kritériami a kritériami v oblasti ľudských práv stanovenými v návrhu. Ak sa vykonáva dohoda o partnerstve, FERC, na ktoré sa vzťahuje tento návrh a ktoré majú pôvod v partnerských krajinách s dohodami o dobrovoľnom partnerstve, by sa mali na účely tohto návrhu považovať za produkty so zanedbateľným rizikom. Takéto dohody by mali vychádzať z mnohostranných národných dialógov, ktoré sa konajú za účinnej a zmysluplnej účasti všetkých zainteresovaných strán vrátane občianskej spoločnosti, pôvodného obyvateľstva a miestnych komunít.

4.2. Povinnosť konzultácií

Hospodárske subjekty by mali:

a) primerane, včas a priamo konzultovať s dotknutými a potenciálne dotknutými zainteresovanými stranami;

b) náležite zohľadňovať stanoviská zainteresovaných strán pri vymedzovaní a vykonávaní opatrení náležitej starostlivosti;

c) zabezpečiť, aby boli reprezentatívne odbory a zástupcovia pracovníkov zapojení do vymedzovania a vykonávania opatrení náležitej starostlivosti;

d) vytvoriť mechanizmus včasného varovania, ktorý poskytne pracovníkom a zainteresovaným stranám príležitosť informovať hospodársky subjekt o každom riziku poškodenia prírodných lesov, prírodných ekosystémov a ľudských práv v celom hodnotovom reťazci; hospodársky subjekt by mal tieto informácie zohľadniť vo svojich postupoch náležitej starostlivosti;

e) náležite zohľadňovať poznatky pôvodných a miestnych obyvateľov, ako aj riziká a obavy vyjadrené miestnymi komunitami, pôvodným obyvateľstvom a ochrancami pôdy a životného prostredia.

4.3. Povinnosť transparentnosti a podávania správ

Hospodárske subjekty by mali každoročne podávať správy príslušnému orgánu o svojich postupoch náležitej starostlivosti a konzultácie, o identifikovaných rizikách, o svojich postupoch analýzy rizika, zmierňovania rizika a nápravy a o ich vykonávaní a výsledkoch, a to verejne, prístupným a vhodným spôsobom, ktorý nebude predstavovať najmä pre malé a stredné podniky neprimeranú záťaž.

Komisia by mala prijať delegované akty s cieľom stanoviť formát a prvky týchto správ. Hospodárske subjekty by mali okrem iného podávať správy o systéme, ktorý používajú, a o tom, ako ho uplatňujú na príslušné komodity, o zistených rizikách a vplyvoch; o opatreniach prijatých na zastavenie a nápravu existujúcich porušení a na predchádzanie a zmierňovanie rizík porušovania, ako aj o ich výsledkoch; o opatreniach a výsledkoch monitorovania vykonávania a účinnosti takýchto opatrení, varovaniach prijatých prostredníctvom mechanizmu včasného varovania a spôsoboch, akým ich hospodársky subjekt zohľadnil vo svojich procesoch náležitej starostlivosti, a zoznam všetkých dcérskych spoločností, subdodávateľov a dodávateľov, výrobkov a ich množstva a pôvodu. Nezverejnenie úplných a včasných správ by sa malo postihovať a v konečnom dôsledku by malo viesť k pozastaveniu povolenia umiestňovať výrobky na vnútornom trhu Únie.

4.4. Povinnosť dokumentácie

Hospodárske subjekty by mali uchovávať písomné záznamy o všetkých opatreniach náležitej starostlivosti a o ich výsledkoch a na požiadanie ich sprístupniť príslušným orgánom.

4.5. Usmernenia Komisie

Komisia by mala vypracovať pokyny a usmernenia na uľahčenie dodržiavania právnych povinností obsiahnutých v návrhu, najmä s cieľom objasniť očakávania v oblasti náležitej starostlivosti v konkrétnych kontextoch, sektoroch alebo vo vzťahu k určitým typom hospodárskych subjektov. Komisia by pritom mala vychádzať z osvedčených postupov, ktoré sa uplatňujú v existujúcich systémoch environmentálneho manažérstva, a rozšíriť ich.

S cieľom podporiť hospodárske subjekty pri plnení ich povinností v oblasti náležitej starostlivosti by Komisia mala zverejniť regionálne analýzy problémových oblastí s ohľadom na FERC.

5. Kontrola, monitorovanie, presadzovanie, sankcie a prístup k spravodlivosti

5.1. Verejnoprávne presadzovanie

Členské štáty by mali v súlade so svojimi vnútroštátnymi právnymi predpismi a postupmi zabezpečiť presadzovanie povinností uvedených v oddiele 4 prostredníctvom:

a) zabezpečovania primeraných, účinných a odrádzajúcich postihov a sankcií za nedodržanie ktorejkoľvek z uvedených povinností alebo v prípade, že nedodržiavanie niektorej z týchto povinností spôsobuje poškodenie prírodných lesov alebo prírodných ekosystémov či porušenie ľudských práv, prispieva k nim, je s nimi spojené alebo ich zhoršuje, prípadne v tomto kontexte predstavuje riziko. Medzi ne by mali patriť: i) účinné, primerané a odrádzajúce tresty primerané škode na prírodných lesoch, prírodných ekosystémoch alebo ľudských právach, ako sa uvádza v návrhu, nákladom na obnovu prírodných lesov, prírodných ekosystémov a ľudských práv a hospodárskej ujme dotknutých spoločenstiev vyplývajúcej z porušenia; ii) trvalá konfiškácia príslušných komodít a odvodených produktov, na ktoré sa vzťahuje návrh; iii) bezodkladné pozastavenie povolenia umiestňovať výrobky na vnútornom trhu Únie; iv) vylúčenie z postupov verejného obstarávania; v) trestné sankcie pre jednotlivcov a, ak je to povolené, pre právnické osoby v prípade najzávažnejších trestných činov;

b) určenia príslušných vnútroštátnych orgánov zodpovedných za vyšetrovanie a presadzovanie práva (ďalej len „príslušné orgány“); Príslušné orgány by mali sledovať, či si hospodárske subjekty účinne plnia povinnosti ustanovené v tomto návrhu. Na tento účel by príslušné orgány mali v súlade s plánom podľa potreby vykonávať úradné kontroly, ktoré môžu zahŕňať aj kontroly v priestoroch hospodárskych subjektov a audity v teréne, a mali by byť schopné prijímať dočasné nariadenia a okrem toho a bez toho, aby bolo dotknuté uplatňovanie sankcií, by mali mať právomoc vyžadovať od hospodárskych subjektov, aby prijali nápravné opatrenia. Príslušné orgány by mali tiež vykonávať včasné a dôkladné kontroly, ak majú k dispozícii relevantné informácie vrátane odôvodnených obáv tretích strán, a mali by zaobchádzať s informáciami týkajúcimi sa ich činnosti v súlade so smernicou 2003/4/ES o prístupe verejnosti k informáciám o životnom prostredí;

c) zabezpečenia, aby verejnosť mala právo napadnúť neplnenie povinností pred súdnymi alebo správnymi orgánmi. Malo by to zahŕňať všetky osoby alebo skupiny, ktorých práva a povinnosti alebo záujmy sú priamo alebo nepriamo ovplyvnené úplným alebo čiastočným neplnením povinností zo strany podniku, vrátane zamestnancov, zákazníkov, spotrebiteľov a koncových používateľov, odborových zväzov, nadnárodných odborových zväzov, miestnych spoločenstiev, vnútroštátnych alebo miestnych vlád alebo inštitúcií, novinárov, mimovládnych organizácií a miestnych organizácií občianskej spoločnosti.

Komisia by mala prijať delegované akty, v ktorých stanoví právne záväzné normy a usmernenia uplatniteľné na príslušné vnútroštátne orgány s cieľom zabezpečiť účinné a jednotné vykonávanie a presadzovanie návrhu v celej Únii, najmä pokiaľ ide o:

— zaradenie a zverejnenie hospodárskych subjektov, ktoré patria do rozsahu pôsobnosti návrhu, do verejného registra;

— stanovenie noriem kvality a kvantity kontrol súladu, ktoré vykonávajú príslušné vnútroštátne orgány;

— ďalšie usmernenia týkajúce sa vykonávania kontrol súladu, ako sú usmernenia pre príslušné vnútroštátne orgány, v ktorých sú uvedené kritériá kontroly s cieľom lepšie analyzovať a hodnotiť úroveň rizika produktov, a dostatočnú dokumentáciu o používaných systémoch náležitej starostlivosti;

— usmernenia týkajúce sa obáv tretích strán s cieľom stanoviť kritériá pre celú Úniu na posúdenie toho, či sú obavy dostatočne závažné a spoľahlivé na to, aby ich bolo možné spracovať, a vypracovanie jasných procesných noriem pre včasné, nestranné, účinné a transparentné reakcie príslušných vnútroštátnych orgánov na obavy tretích strán;

— kritériá na úrovni Únie, ktoré majú pomôcť určiť, kedy by sa hospodárskemu subjektu malo podať oznámenie o nápravnom opatrení, sankcii alebo kedy by sa mala uplatniť iná sankcia, a

— povinnosti príslušných orgánov verejne informovať o činnostiach kontroly a presadzovania, zistených porušeniach a odpovediach na závažné obavy.

5.2. Občianskoprávna zodpovednosť a prístup k opravným prostriedkom

a) Občianskoprávna zodpovednosť

Hospodárske subjekty by mali:

i) spoločne a nerozdielne zodpovedať za škody, ktoré vyplývajú z porušovania ľudských práv alebo poškodzovania prírodných lesov a prírodných ekosystémov, ako sa uvádza v návrhu, ktoré spôsobili alebo zhoršili ovládané alebo hospodársky závislé subjekty, alebo k nim tieto subjekty prispeli, prípadne sú s nimi spojené;

ii) niesť zodpovednosť za škody, ktoré vyplývajú z porušovania ľudských práv alebo poškodzovania prírodných lesov a prírodných ekosystémov, ako sa uvádza v návrhu, ktoré priamo súvisia s ich produktami, službami alebo operáciami prostredníctvom obchodného vzťahu, pokiaľ nemôžu preukázať, že konali s náležitou starostlivosťou a prijali všetky primerané opatrenia vzhľadom na okolnosti, ktoré mohli spôsobiť škodu. Hospodárske subjekty sa preto môžu zbaviť svojej zodpovednosti, ak môžu preukázať, že vynaložili všetku náležitú starostlivosť, aby identifikovali škodu a vyhli sa jej.

b) Sprístupňovanie dôkazov

Ak žalobca predložil primerane dostupné skutočnosti a dôkazy dostatočné na podporu svojej žaloby, žalovaný by mal znášať dôkazné bremeno týkajúce sa:

i) povahy svojho vzťahu so subjektmi, ktoré sa podieľajú na ujme;

ii) skutočnosti, či konal s náležitou starostlivosťou a prijal všetky primerané opatrenia, aby zabránil vzniku škody.

c) Prístup k opravným prostriedkom

Poškodené strany by mali mať právo na dostupné a účinné súdne opravné prostriedky s cieľom žiadať odškodnenie od hospodárskych subjektov, ktoré majú nepriaznivý vplyv na ich práva, zhoršujú tento vplyv, sú s ním spojené alebo k nemu prispievajú. Súdne nápravné mechanizmy by v záujme zvýšenia zodpovednosti a zlepšenia prístupu k opravným prostriedkom mali dopĺňať neštátne mechanizmy vybavovania sťažností.

6. Záverečné ustanovenia

6.1. Zákaz zníženia úrovne ochrany

Vykonávanie návrhu by v žiadnom prípade nemalo predstavovať dôvod na zníženie všeobecnej úrovne ochrany ľudských práv, formálnych a zvykových práv pôvodného obyvateľstva a miestnych komunít na pôdu, územia a zdroje alebo životného prostredia. Nemalo by to mať najmä vplyv na iné existujúce subdodávateľské zmluvy alebo rámce zodpovednosti v dodávateľskom reťazci.

6.2. Priaznivejšie ustanovenia

Členské štáty môžu zaviesť alebo zachovať ustanovenia, ktoré presahujú rámec ustanovení uvedených v návrhu, pokiaľ ide o ochranu ľudských práv a environmentálnych noriem v rámci dodávateľského reťazca FERC.

(1) Nariadenie Európskeho parlamentu a Rady (EÚ) 2019/1020 z 20. júna 2019 o dohľade nad trhom a súlade výrobkov a o zmene smernice 2004/42/ES a nariadení (ES) č. 765/2008 a (EÚ) č. 305/2011 (Ú. v. EÚ L 169, 25.6.2019, s. 1).

(2) Nariadenie Európskeho parlamentu a Rady (EÚ) č. 995/2010 z 20. októbra 2010, ktorým sa ustanovujú povinnosti hospodárskych subjektov uvádzajúcich na trh drevo a výrobky z dreva (Ú. v. EÚ L 295, 12.11.2010, s. 23).